A TANÁCS 269/2006/EK RENDELETE
(2006. február 14.)
a stabilizációs és társulási folyamat keretében európai partnerségek létrehozásáról szóló 533/2004/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 181a. cikke (2) bekezdésére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Az 533/2004/EK rendelet (2) a stabilizációs és társulási folyamat keretében történő európai partnerségek létrehozását írja elő valamennyi nyugat-balkáni ország számára.
(2)
Az Európai Tanács 2004. június 17-i és 18-i ülésén arról határozott, hogy Horvátország az európai uniós tagságot megcélzó tagjelölt ország. A csatlakozási tárgyalások 2005. október 3-án kezdődtek meg Horvátországgal.
(3)
Ennélfogva megfelelő, hogy az Európai Unió európai partnerség helyett csatlakozási partnerséget folytasson Horvátországgal, valamint az 533/2004/EK rendeletet ennek megfelelően módosítani kell,
ELFOGADTA EZT A RENDELETET:
1. cikk
Az 533/2004/EK rendelet a következőképpen módosul:
1.
A címben az „európai” szót el kell hagyni.
2.
Az 1. cikkben a „Horvátország” szót el kell hagyni.
3.
A szöveg a következő cikkel egészül ki:
„1a. cikk
A stabilizációs és társulási folyamat részeként Horvátországgal csatlakozási partnerség létrehozására kerül sor. A csatlakozási partnerség keretet képez a Horvátország helyzetének elemzéséből származó prioritások számára, amelyekre az Európai Unió felé történő további integrációra való felkészülésben összpontosítani kell, figyelembe véve az Európai Tanács által meghatározott koppenhágai kritériumokat, valamint a stabilizációs és társulási folyamat végrehajtásában, ideértve az egyrészről az Európai Közösségek és tagállamaik, másrészről a Horvát Köztársaság közötti stabilizációs és társulási megállapodás (3) és különösen a regionális együttműködés terén megvalósított haladást.
4.
A 2. cikkben az „európai” szót el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező érvényű és közvetlenül alkalmazandó valamennyi tagállamban.
Kelt Brüsszelben, 2006. február 14-én.